**Ministru kabineta noteikumu projekta** **“Grozījumi Ministru kabineta 2001. gada**

 **18. decembra noteikumos Nr. 533 "Noteikumi par pavadzīmes aizpildīšanas kārtību dzelzceļa kravu pārvadājumos"” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Dzelzceļa pārvadājumu likuma 25.panta otrā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Dzelzceļa pārvadājumu likuma 24.panta pirmo daļu pārvadātājs kravas pārvadā, pamatojoties uz kravas pārvadājuma līgumu, kuram pielīdzināma noteiktā kārtībā izrakstīta pavadzīme, ko var noformēt arī elektroniski. Saskaņā ar Ministru kabineta 2001.gada 18.decembra noteikumu Nr.533 “Noteikumi par pavadzīmes aizpildīšanas kārtību dzelzceļa kravu pārvadājumos” (turpmāk – MK noteikumi Nr.533) 2.punktu pavadzīmes veidlapas ir stingrās uzskaites veidlapas, kuras pārvadātājs izgatavo ar tipogrāfiski iespiestu numuru, uzskaita un par maksu izsniedz nosūtītājam. Lai nodrošinātu ērtāku un mūsdienu prasībām atbilstošu dzelzceļa kravu pārvadājumu pakalpojumu sniegšanu klientiem, SIA “LDZ CARGO”, kas veic iekšzemes un starptautiskus dzelzceļa kravu pārvadājumus, plāno piedāvāt klientiem iespēju noformēt dzelzceļa pavadzīmes, izmantojot VAS “Latvijas dzelzceļš” Informatīvās skaitļošanas centra informācijas sistēmu “Kravu kustības pārvaldības informācijas sistēma” (turpmāk – KPS). KPS vidē pavadzīmes numurs tiek piešķirts automātiski un šis numurs ir unikāls. Turklāt tiek nodrošināta vairāku funkciju izpilde saistībā ar elektronisko datu apmaiņu. KPS noformētai pavadzīmei sistēmas piešķirtais unikālais numurs nodrošina tādu pašu aizsardzību pret numura izmaiņām kā tipogrāfiski iespiestai pavadzīmei, proti, KPS sistēmā ailē, kurā norādīts pavadzīmes numurs, sistēmas lietotājs nevar veikt izmaiņas. Veicot varbūtējo risku analīzi, kas saistīti ar pavadzīmes noformēšanu elektroniski, ir ņemts vērā: 1) KPS iespējas. Noformējot dzelzceļa pavadzīmi KPS vidē, automātiski tiek identificēts kravas nosūtītājs, nodrošināta pavadzīmes uzskaite un tās satura saglabāšanās datu bāzē nenoteiktā laika periodā. Katrai pavadzīmei automātiski tiek piešķirts unikālais numurs. SIA “LDZ CARGO” valde 2015.gada 10.decembrī apstiprināja iekšējos noteikumus “Noteikumi par dzelzceļa pavadzīmes un papildsūtījuma saraksta noformēšanu izmantojot KPS” (turpmāk – iekšējie noteikumi), kas publicēti SIA “LDZ CARGO” tīmekļa vietnē http://ldzcargo.ldz.lv. Iekšējo noteikumu 2.1.apakšpunkts paredz, ka dzelzceļa pavadzīme var tikt noformēta divos veidos – izdrukājot to uz tipogrāfijas veidlapām (stingrās uzskaites dokuments ar piešķirto numuru) vai izdrukājot to uz baltas lapas. Abos veidos noformētām pavadzīmēm būs vienāds juridisks spēks.  2) esošais tiesiskais regulējums starptautiskajos dzelzceļa kravu pārvadājumos. Prasības dzelzceļa pavadzīmes noformēšanai starptautiskajos dzelzceļa pārvadājumos ir noteiktas Nolīguma par starptautisko dzelzceļa kravu satiksmi (SMGS) 1.pielikuma “Kravu pārvadājumu noteikumi” II sadaļas 7.nodaļas 7.6.punktā, saskaņā ar kuru pavadzīmes veidlapai, kā arī papildu lapām (..) ir A4 formāts, un tās tiek drukātas ar melnas krāsas šriftu uz balta papīra. Citu aizsarglīdzekļu (ūdenszīme, mikrošrifts, hologramma utml.) izmantošana ir katra pārvadātāja kompetencē.Tā kā Dzelzceļa pārvadājumu likuma 24.panta pirmā daļa jau paredz iespēju pavadzīmi noformēt arī elektroniski, ir nepieciešams veikt grozījumus MK noteikumu Nr.533 2.punktā, iekļaujot norādi uz elektroniski noformētām pavadzīmēm, kā arī ņemot vērā šādus priekšnosacījumus:* pavadzīmes veidlapas var būt izgatavotas gan tipogrāfijā, gan elektroniskā vidē (KPS vai citā elektroniskajā sistēmā);
* pārvadātājs neizsniedz pavadzīmju veidlapas, kas ir noformētās elektroniskā vidē (kravas nosūtītājs patstāvīgi noformē pavadzīmes un iesniedz tās pārvadātājam elektroniski);
* pārvadātājs nodrošina papīra formas un elektroniski noformēto pavadzīmju numuru, kas ir arī sūtījuma numurs, uzskaiti.

 Ņemot vērā minēto, noteikumu projekts paredz izteikt MK noteikumu Nr.533 2.punktu jaunā redakcijā, kas ietver visus iepriekš norādītos nosacījumus.Noteikumu projekts paredz svītrot MK noteikumu Nr.533 3.punktu, kas paredz kravas nosūtītāja pienākumu iesniegt pārvadātājam pārskatu par saņemto veidlapu izlietošanu, jo noteikumu projekta 1.punkta redakcija paredz pārvadātāja pienākumu veikt pavadzīmju numuru uzskaiti. Noteikumu projekts paredz precizēt 4.punktu, nosakot pārvadātājam pienākumu nodrošināt Valsts ieņēmumu dienestam pieeju nevis pavadzīmju veidlapu (ne visas veidlapas kļūst par pavadzīmēm, jo noformēšanas laikā veidlapas var būt sabojātas, nejauši iznīcinātas u.tml.), bet pavadzīmju, t.sk. elektroniski noformēto, numuru (t.i. faktisko sūtījumu) uzskaites datu bāzei.Noteikumu projekts paredz iespēju noformēt dzelzceļa pavadzīmes elektroniskā vidē, izmantojot pārvadātājam un klientiem esošās informatīvās sistēmas, kas nodrošina elektroniski noformēto dokumentu apriti starp pārvadātāju un klientiem. |
| 3. | Projekta izstrādē iesaistītās institūcijas |  Satiksmes ministrija, VAS “Latvijas dzelzceļš”, SIA “LDZ CARGO”. |
| 4. | Cita informācija |  Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dzelzceļa kravu pārvadātāji – SIA “LDZ CARGO”, AS “Baltijas Ekspresis”, AS “Baltijas Tranzīta Serviss” un klienti.  |
| 2. | Tiesiskā regulējuma ietekme uz tautsaimniecību un administratīvo slogu | Tiks nodrošināta iespēja pakalpojumu saņemšanai pieteikties elektroniski, izmantojot elektroniski noformētu pavadzīmi, tādējādi samazinot administratīvo slogu pārvadātājiem un uzlabojot pārvadātāju darba efektivitāti. |
| 3. | Administratīvo izmaksu monetārs novērtējums |  Projekts šo jomu neskar |
| 4. | Cita informācija |  Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar |
| 2. | Citas starptautiskās saistības | Nolīgums par starptautisko dzelzceļa kravu satiksmi (SMGS), kas atbilst starptautiskajām saistībām, ko Latvija uzņēmusies kā Dzelzceļu Sadarbības Organizācijas (OSŽD) dalībvalsts un pievienojusies OSŽD 1951.gada 1.novembra Nolīgumam par starptautisko dzelzceļa kravu satiksmi (SMGS). (2015.gada 1.jūlija konsolidētais Nolīgums par starptautisko dzelzceļa kravu satiksmi (SMGS) ar grozījumiem un papildinājumiem, kas stājās spēkā 2016. gada 1. jūlijā). |
| 3. | Cita informācija | Nav |

|  |
| --- |
| **1.tabula** **Tiesību akta projekta atbilstība ES tiesību aktiem**Projekts šo jomu neskar |

|  |
| --- |
| **2.tabula** **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 2015.gada 1.jūlija konsolidētais Nolīgums par starptautisko dzelzceļa kravu satiksmi (SMGS) ar grozījumiem un papildinājumiem, kas stājās spēkā 2016. gada 1. jūlijā. |
| A | B | C |
| Starptautiskās saistības (pēc būtības), kas izriet no norādītā starptautis­kā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| Tiek pieļauta pavadzīmes elektroniska noformēšana. | Noteikumu projekta 1.punkts  | Starptautiskās saistības tiek izpildītas pilnībā |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes**  |
| 1. | Plānotās sabiedrības līdzdalības un komunikācijas aktivitātes saistībā ar projektu |  Paziņojums par līdzdalības iespējām tiesību akta izstrādes procesā ievietots Satiksmes ministrijas tīmekļa vietnē 2016.gada 26.maijā.  |
| 2. | Sabiedrības līdzdalība projekta izstrādē  | Atbilstoši Ministru kabineta 25.08.2009. noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā.  |
| 3. | Sabiedrības līdzdalības rezultāti  | Iebildumi un priekšlikumi netika saņemti. |
| 4. | Cita informācija |  Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  SIA “LDZ CARGO”, VAS “Latvijas dzelzceļš”. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Noteikumu projekta īstenošana tiks veikta esošo cilvēkresursu ietvaros, izmantojot speciāli šim nolūkam izveidoto elektronisko sistēmu (KPS). Saistībā ar projekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija |  Nav |

 Anotācijas III un IV sadaļa – projekts šīs jomas neskar.

Satiksmes ministra vietā –

Vides aizsardzības un reģionālās attīstības ministrs K.Gerhards

Vīza: valsts sekretārs K.Ozoliņš

18.07.2016.

1184

O.Artemjeva, 67028029

olga.artemjeva@sam.gov.lv